El ministre de Finances, Jordi Cinca, va explicar ahir que va ser apoderat de la societat panamenya Mariette Holdings Inc entre l’abril del 1999 i el juny del 2000, creada per l’empresa andorrana on treballava en aquell moment. Les declaracions les va fer ahir per iniciativa pròpia aprofitant la roda de premsa en motiu de liquidació pressupostària del Govern del 2015 i amb l’objectiu d’avançar-se a una possible filtració en els anomenats Papers de Panamà que estan causant un ampli rebombori mediàtic. Segons va detallar el ministre, en aquella època treballava en una empresa del país que volia expandir-se a Sud Amèrica. Cinca va argumentar que «per qüestions d’agilitat» els advocats de la societat els van aconsellar crear una societat a Panamà.



El responsable de Finances va recordar que en aquell moment al Principat no es pagaven impostos i que, segons entenia, «el raonament que va portar a la societat on jo treballava a fer aquesta acció no tenia cap vincle amb la fiscalitat». «En aquell moment Andorra no pagava impostos, per tant no hi havia cap mena d’estalvi impositiu en aquesta decisió ni cap mena d’estratègia fiscal que portés a prendre aquesta decisió», va recalcar.



Així mateix, Cinca va assegurar que finalment la societat va acabar desestimant operar en aquell territori «i per tant, la societat, tot i que es va adquirir, no va acabar tenint cap mena d’activitat ni cap mena d’operativa». «Es va adquirir i es va quedar inactiva fins a la seva dissolució», va afegir. També va remarcar que aquesta societat no té cap tipus de relació amb el seu patrimoni personal ni amb la gestió dels seus interessos personals.



Jordi Cinca es va desvincular de la societat Mariette Holdings Inc l’any 2000, quan va deixar de treballar per aquella empresa. Respecte a la societat panamenya, va comunicar que «em consta i així ho he demanat per tenir aquesta tranquil·litat» que va seguir inactiva i es va acabar dissolent el març del 2002, tal i com figura en el registre públic de Panamà.



El responsable de la cartera de finances va concloure les seves declaracions tenint en compte que actualment sí que és una persona pública i argumentat «un exercici de transparència» per tal de garantir que si en algun moment sortia a la llum «no acabés esquitxant el nom del país ja que hi ha persones que tenen certa tendència a malbaratar el nom d’Andorra».



En aquest sentit, el ministre va exposar que «el país ha viscut un any especialment complex i crític vinculat a les males praxis» i per això, segons va comunicar, «vull evitar que una qüestió com aquesta si no ha estat anticipada pugui ser utilitzada per generar certa confusió, certa cortina de fum o certs dubtes sobre les actuacions que hagin pogut fer les autoritats andorranes en relació als temes d’actualitat que gestiona el país». I seguint aquesta línia va manifestar que «aquesta és una qüestió que va molt més enllà del que són les places que s’han volgut vendre com a paradisos fiscals, l’únic que demano és que es tracti a Andorra com es tracta a tothom». «No volem un tracte preferent, però no podem acceptar que a Andorra se la tracti de manera més severa que a d’altres països, perquè per l’esforç que ha fet Andorra el que mereix són elogis i un vot de confiança», va sentenciar.